Redningsbåde og en redningshelikopter ledte søndag aften efter en person i vandet ved Grønhøj Strand mellem Løkken og Blokhus. 18.02 blev beredskabet alarmeret. Meldingen lød på, at en person havde set en mand svømme ved en revle, og pludselig kunne anmelderen ikke længere se manden. Det fortæller Thomas Larsen, der er vagthavende befalingsmand ved Forsvarets Operationscenter. - Vi indsatte en redningshelikopter og alarmerede Thorup Strand og Hirtshals Redningsstation, siger Thomas Larsen. Nordjyllands Politi talte med badegæsterne på stranden, og ingen af gæsterne manglede nogen, de var i selskab med. Klokken 19.25 kunne Nordjyllands Politi så afblæse redningsaktionen, da der ikke var fundet personer i nød, ligesom der ikke var tegn på, at nogen lå i vandet.

Referat:
Redningshelikopter og redningsbåde rykkede søndag aften ud til en melding om en mulig drukneulykke på Grønhøj Strand ved Løkken.